**МОТИВИ**

**ЗА ПРОМЯНА НА ПРАВИЛНИК ЗА ФИНАНСОВО ПОДПОМАГАНЕ НА СЕМЕЙСТВА И ЛИЦА, ЖИВЕЕЩИ НА СЕМЕЙНИ НАЧАЛА С РЕПРОДУКТИВНИ ПРОБЛЕМИ НА ТЕРИТОРИЯТА НА ОБЩИНА ГАБРОВО**

**I. Причини, които налагат промяна на Правилник за финансово подпомагане на семейства и лица, живеещи на семейни начала с репродуктивни проблеми на територията на община Габрово**

От последната актуализация през 2015 г. на Правилник за финансово подпомагане на семейства и лица, живеещи на семейни начала с репродуктивни проблеми на територията на община Габрово, до настоящия момент има нормативни изменения, както и инфлация, което обуславя необходимостта от нова актуализация.

В брой 93 на Държавен вестник от 30.10.2020 г. е обнародвано решение на Върховия административен съд на РБългария, с което е отменена Наредба № 28 за дейности по асистирана репродукция на Министерство на здравеопазването и медицински стандарт „Асистирана репродукция“.

**II. Цели, които се поставят**

Приемането на промените на Правилник за финансово подпомагане на семейства и лица, живеещи на семейни начала с репродуктивни проблеми на територията на община Габрово ще бъде мярка за изпълнение на демографската политика в Република България. Подкрепата на държавата е недостатъчна за справяне с растящия проблем при все повече млади двойки и финансовата помощ на община Габрово допринася за повишаване на раждаемостта и справяне с задълбочаващата се негативна демографска тенденция, поради нарастващия брой и снижаващата се възрастова граница на хора, които не могат да имат дете по естествен път.

**III. Финансови и други средства, необходими за прилагането на новия Правилник**

Средствата, предвидени за финансово подпомагане на семейства и лица, живеещи на семейни начала с репродуктивни проблеми на територията на община Габрово се приемат всяка година с бюджета на община Габрово с решение на Общински съвет - Габрово.

**IV. Очаквани резултати от прилагането, включително финансови, ако има такива**

С предложените промени ще се даде възможност и ще се осигури подкрепа на повече семейства и двойки с репродуктивни проблеми:

- чрез промяната в частта уседналост на територията на община Габрово ще седаде възможност повече млади двойки, които имат репродуктивни проблеми и са решили да живеят в Габрово да бъдат подкрепени;

- приемане на конкретен срок по отношение на криоконсервация /замразяване/ на предимплатационни ембриони до 6 /шест/ месеца ще даде възможност да се финансира една процедура за трансфер на свежи ембриони и в случай, че е завършила без постигане на бременност или с аборт и една процедура за трансфер на размразени ембриони.

- чрез актуализиране размера на средствата за финансовото подпомагане ще се даде възможност за покриване на разходите на двойките за лекарства и манипулации. Високите цени на лекарствата, манипулациите и все още ниската ефективност на процедурите не позволяват на много двойки да имат свое бебе.

**V. Анализ на съответствието с правото на Европейския съюз**

Проектът за промяна на правилника е вътрешен поднормативен акт и не противоречи на норми от европейското и националното законодателство.